
DISSERTATIO  MEDICA 


INAUGURALIS 


DE 


PNEUMONIA. 


D  e  origine  sedeque  morbi  de  quo  disserturus 
sum,  varii  scriptores  diversas  opiniones  in  lu¬ 
cem  protulerunt  :  singulis  illum  conspectum 
quem  scientia  morbi  accuratior  justum  reddide¬ 
rat,  vel  illum  quem  imaginatio  aliquando  ube¬ 
rior  quam  sagax,  utpote  aptissimum  ad  ratio¬ 
nem  reddendam  signorum  diversorum  quae  ad¬ 
sunt,  effinxerat,  jus  edendi  sibi  sumentibus. 
Harum  opinionum  diversarum  nonnullae  pleu¬ 
rae  pulmonali,  et  aliae  haud  minus  acriter,  pa¬ 
renchymati  pulmonum,  sedem  morbi  tribuunt ; 

et  hinc  malum  de  quo  sermo  est  Peripneumo- 
niam  quidam  nuncupant ;  et  alii  aliam  speciem 
affectus  pneumonici  ad  pleuram  costalem  refe¬ 
runt,  eidemque  nomen  Pleuritidem  imponunt. 
Illa  sententia  Culleno  venerando  placuit,  sed 
sedes  morbi  non  accurate  illi  perspecta  fuisse 
videtur.  Nam  quamvis  singulas  inflammatio¬ 
nes  acutas  partes  membranosas  primo  adoriri, 
illi  visum  fuit,  diagnostica  nostra  ad  sedem 
morbi  accurate  instituendam,  minime  valere  fa¬ 
tetur.  Dum  alii,  opinionem  cui  favent,  signis 
morbum  comitantibus  convenire  volentes,  pleu¬ 
ram  et  parenchyma  sedem  esse  affirmant.  Con¬ 
silio  hanc  sententiam  sic  definitam  tuendi,  do¬ 
lorem  diversum  qui  affectibus  duarum  plura- 
rum  adest,  ex  sensu  acutiore  pleurae  costalis, 
hac  nervis  magis  abundante,  pendere  dicunt. 
Quatenus  recte  judicent,  statuere  non  possu¬ 
mus,  nec  tempus  nec  voluntas  nobis  est  profun¬ 
dius  in  hanc  arenam  descendere,  eo  magis,  quia 
verisimile  rationem  medendi  efficaciorem  non 
reddet  :  praeterea,  pathologiae  quae  conatus 
peritissimorum  medicinae  elusit,  rationem  ma¬ 
gis  accuratam  proferre  nobis  inutile  foret.  Ni- 

hilominus  in  sententiam  hanc  ultimam  non  pror¬ 
sus  inire  possumus,  quippe  ob  pedem  celerem 
quo  pneumonia  aliquando  accedit  et  mortem 
infert,  pariter  ac  sectiones  cadaverum,  illam 
saepe  existere  posse  sine  pleura  omnino  affecta, 
nobis  persuasum  est,  et  alicui  sectionibus  a 
Morgagnio  traditis  operam  danti  clare  per¬ 
spectum  erit. 


HISTORIA  MORBI. 

Pneumonia  ab  aliqua  causa,  tracheam  vel  mem¬ 
branam  bronchiorum  mucosam  vel  pleuram  ir¬ 
ritante,  excitatur ;  sed  frequentissime  frigore 
corpori  admoto,  quod  cursui  sanguinis  solito, 
vel  halitui  cutis,  est  impedimento. 

Fluida  ad  superficiem  non  admissa,  in  his  par¬ 
tibus  congestioni  maxime  obnoxiis  accumulan¬ 
tur  ;  indeque  pulmones  tam  frequenter  inflam¬ 
mationis  sedem  invenimus.  Haec,  sequente 
in  definitione  accurata  celeberrimi  Culleni, 
facile  elucet. 


DE  PNEUMONIA. 


“  Pyrexia ;  dolor  in  quadam  thoracis  parte ; 
respiratio  difficilis ;  tussis/5 

Hanc  fere  languor,  lassitudo,  sensus  frigoris 
et  horroris  praegrediuntur,  quibus  calor  major, 
anxietas,  rubor  faciei,  dolor  capitis,  sitis,  pulsus¬ 
que  celer,  validus  et  durus,  aliquando  mollis,  ci¬ 
to  accedunt ;  interdum  dolor  lateris  acutus,  sed 
saepius  obtusus,  sub  inspiratione  praesertim  auc¬ 
tus,  et  nonnunquam  variis  in  thoracis  partibus, 
initio  sentitur.  Cum  tamen  accessus  repenti¬ 
nus  graviorque  est,  sensum  oppressionis  magis 
quam  doloris  respirationem  impedientis  senti¬ 
re  aegri  videntur  ;  quique  saepe  paucis  horis 
eo  usque  ingravescit,  ut  respiratio  non  nisi  trun¬ 
co  corporis  erecto,  exercenda  est :  et  spiritus 
cum  sibilo,  ut  in  asthmate,  saepe  trahitur. 
Haec  subita  respiratio  difficilis,  quam  comitan¬ 
tem  quosdam  casus  vidi,  non  ex  praeeunte  in¬ 
flammatione  pendere  videtur.  Actione  corpo¬ 
ris  febrili  nunc  facta,  dolor  magis  fixus  fit,  et  in¬ 
ter  costas  sextam  et  septimam  fere  sentitur,  in¬ 
terdum  ad  scapulam  claviculas  ve  jaculans,  re¬ 
spiratio  et  tussis  graviores  fiunt,  et  inflammatio 
pro  vehementia  pyrexiae  substantiam  cellulo- 

3am  pulmonum  pervadit.  Haec  in  quibusdam 
maxima  est ;  sed  in  aliis,  in  quibus  circuitus  san- 
guinis  languidus  est,  et  renixus  minus  fortis,  mor¬ 
bus  non  tam  celeriter  prodit,  et  haec  signa  ae¬ 
grum  tantillum  turbant,  ut  difficile  sit  situm  do¬ 
loris  detegere,  donec  pyrexia  et  inflammatio 
graviores  evadunt.  Haec  quies  paucos  dies  per¬ 
manere  potest,  tumque  signa  jam  dicta  subito 
ingravescunt. 

Si  nullae  rationes  nunc  exercitae  progressum 
inflammationis  vincere  possunt,  haec  cito  ad  pleu¬ 
ram,  diaphragma  et  partes  vicinas  tendit ;  deni¬ 
que  omnia  in  cavo  pectoris  inclusa  male  afficit. 
Cum  vitium  pleuram  corripuit,  interdum  et  for¬ 
tasse  saepius  quam  notatur,  dolor  obtusus  fit  acu¬ 
tus.  Hoc  signum  infaustum  jure  putatur,  quippe 
quod  morbum  gravem  et  pervicacem  ostendit, 
magis  si  post  remedia  solita  strenue  et  assidue 

» 

adhibita  perstet,  etiam  cum  dolor  partem  pri¬ 
mum  affectam  relinquit  et  ad  alteram  thoracis 
partem  pervenit.  Quomodo  haec  eveniunt,  non 
tam  facile  intelligimus,  conditionem  autem  mu¬ 
tabilem  et  gravem  doloris  ad  pleuram  tenden¬ 
tis,  primam  ejus  sedem  adeo  usque  obscurare 

posse,  ut  hanc  omnino  dubiam  reddat,  facile 
admittimus. 

Cum  ad  pleuram  tendit  inflammatio,  signa 
mutationem  aliquam  fere  patiuntur  ;  pulsus  ce¬ 
lerior  duriorque  iit ;  tussis  quae  antea  humida, 
nunc  sicca,  valde  difficilis,  et  dolens  evadit ;  se¬ 
cretiones  imminutae,  calor  corporis  magis  in¬ 
tensus,  siti  urgente,  et  jactatione  universa.  Si 
nullae  evacuationes  criticae,  quae  fere  hoc  tem¬ 
pore  apparent,  inflammationi  pergenti  obstant, 
haec  ad  diaphragma  serpit.  Res  pessimi  omi¬ 
nis,  quia  cum  respirationis  instrumenti  hujus 
magni  munera  impediuntur,  pulmones  aegre 
dilatantur,  reditusque  e  capite  sanguinis  diffici¬ 
lior  fit.  Hinc  orthopnoea  et  delirium  superve¬ 
niunt  ;  vultusque  multum  anxietatis  exprimit  $ 
facies  tumida,  oculi  suffusi,  labrorum  color  pur¬ 
pureus,  venae  colli  turgidae  evadunt;  extre¬ 
mae  partes  frigescunt ;  sudores  viscidi  circa  ca¬ 
put  ac  collum  erumpunt ;  pulsus  decidit,  et  in¬ 
termittit  ;  et  sanguis  in  pulmonum  texturam 
cellulosam  effunditur,  vitaque  corpus  relinquit. 

Hoc  maxime  inter  tertium  et  septimum  diem, 
^liquando  serius  accidit.  Praeter  hunc,  fines 


DE  PNEUMONIA. 


7 

quatuor  pneumonia  habet,  nempe  resolutionem, 
suppurationem,  seri  effusionem,  et  gangraenam. 

RESOLUTIO. 

Cum,  modo  medendi  adhibito,  aut  fluxui 
sanguinis  e  naribus,  aut  venis  haemorrhoidali- 
bus,  vel  dejectionibus  biliosis,  vel  fluxui  sudo¬ 
ris  aut  urinae  copioso,  vel  expectorationi  mu¬ 
cosae,  morbus  cedat,  resolutione  desiisse  dici¬ 
tur.  Harum  ultima  saluberrima  habetur,  ma¬ 
gis  cum  copiosa,  et  sanguine  mista,  et  tussis, 
dolor  febrisque  ab  ea  levantur.  Haec  saepe 
hebdomada  prima,  vel  secundae  ante  finem,  ac¬ 
cidit  ;  et  ex  sputo  spissiore,  minus  glutinoso, 

et  in  albescentem  aut  subflavum  aut  subviridem 

-  \ 

colorem  abeunte,  intelligi  potest,  cumque  haec 
ultra  diem  septimum  protrahitur,  suppuratio 
verisimilius  accedet.  Quanquam  prima  in  heb¬ 
domada  morbus  remittat,  hoc  tamen  non  sem- 
per  certo  est  habendum  ;  nam  majore  vehemen¬ 
tia  redire  potest,  praesertim  cum  subito  et  sine 
ulla  critica  evacuatione  remittit.  Hac  fallacia 
ignota,  aut  mutatione  non  satis  animadversa, 
spem  optimam  frustratam  vidi.  Eruptione  vero 

exanthematum  comitante,  minus  metuenda  di¬ 
citur.  Expectoratio  nonnunquam  subito  suppri¬ 
mitur,  et  frequenter  diem  ante  quartum  tolli¬ 
tur, —  res  maxime  infausta,  propterea  quod  effu¬ 
sionem  serosas  in  cellulas  pulmonum  aut  in  ca¬ 
vum  pectoris  accidisse  denunciat,  alia  invicem 
alteram  sequente. 

Lymphae  etiam  exudatio  adhaesiones  inter 
membranas  pleurae  efficiens,  resolutionem  comi¬ 
tatur.  Hae  tam  frequenter  apparent,  ut  easdem 
hujus  morbi  inter  fines,  quibusdam  habere  pla¬ 
cuit  :  quatenus  recte  judicaverint,  affirmare  non 
possumus :  inflammationem  harum  membrana¬ 
rum  comitari  saepe  viderentur.  Per  decursum 
vitae  nullam  molestiam  dant,  quamvis  *  anato¬ 
mico  celebri  aliter  visum  est.  Sed  hujus  ter¬ 
minationis  dolentissima  sequela  perpetua  dysp¬ 
noea  est,  pulmonum  structura  mutata,  ubi 
bronchiorum  cellulae,  tubique,  nonnihil  sunt 
deleti,  et  in  substantiam  jecinori  similem  pul¬ 
mo  mutatur.  Huic  affectioni  morbidae  anato¬ 
mici  hepatizationis  nomen  imposuerunt. 


*  Vide  Dr  Baillie^  Morbid  Anatomy. 

SUPPURATIO, 

Proximus  morbi  finis  est,  nunquam  non  in¬ 
fausta;  et  expectanda  cum  pertinaciter  modo 
medendi  solito  resistit,  aut  ejus  resolutio  ad 
diem  decimum  protrahitur.  Quoniam  vero  ex¬ 
empla  haud  desunt  in  quibus  inflammatio  pau¬ 
lo  serius  resoluta  fuit,  suppuratio  certius  post 
diem  decimum  quartum  est  metuenda ;  maxi¬ 
me  si  sputum  eodem  tempore  supprimitur,  et 
spirandi  difficultas  augetur.  Horrore  subinde 
recurrente,  doloris  et  pyrexiae  remissione,  sen¬ 
suque  ponderis  ex  decubitu  in  latus  sanum, 
dyspnoea  tussique  potius  auctis,  hic  finis  ex- 
pectandus  est :  interdum  etiam  tumoris  externi 
quaedam  species  est.  Pyrexia  non  penitus  ce¬ 
dit,  sed  interdiu  levior  est,  noctuque  increscit  ; 
sudores  nocturni  oriuntur,  et  denique  febris 
hectica  inducitur, 

■  •  >  -‘I  -  »  Jijfj JuOfiO. 

Cum  vomica  ita  formata  pulmones  compri¬ 
mit  ut  respirationem  impediat,  irritatio  inflam¬ 
mationem  sacci  et  absorptionem  excitat  ;  quo 
rumpitur,  ejusque  latices  vel  in  cavum  pectoris 
transeunt  et  empyema  efficiunt,  aut  in  bronchia 

B 

erosione  facta,  unde  vel  sputando  ejicitur,  ex 
quo  ulcus  sanatur  $  vel  ejus  quantitate  suffoca¬ 
tionem  inducit.  Haec  tamen  non  semper  se¬ 
quitur  >  nam  quidam,  ni  fallor,  hac  effusione  in 
bronchia  facta,  effugerunt  tamen  et  ad  senec¬ 
tutem  pervenerunt  Sed  hoc  non  saepe  expec- 
tandum,  nam  structura  pulmonis  tota  frequen¬ 
tissime  deletur.  Pus  aliquando  ulcus  oesopha¬ 
gi  septive  transversi  facit,  quo  vel  in  ventricu¬ 
lum  cavumve  abdominis  descendit.  Vomica  ex 
hydrothorace,  rigore  praeeunte,  pure  in  una 
pectoris  parte  clauso,  spirituque  levato  sine 
trunco  corporis  erecto,  dignosci  potest. 

EFFUSIO, 

Debilitati  quocunque  modo  inductae,  an  ve- 
hemente  corporis  excitatione,  vel  modis  adhi¬ 
bitis  ad  hanc  superandam,  succedit ;  hinc  effu¬ 
siones  in  pneumonia  provecta  recurrunt,  cum 
vires  corporis,  et  vasorum  pulmonum  irritabi¬ 
litas  maxime  imminuuntur.  Effusio,  si  ex  su¬ 
perficie  pleurae  interna  exudat,  hydrothoracem, 
si  in  pericardium  hydropem  pericardii,  si  in  cel¬ 
lulas  pulmonum  serosas,  anasarcam  pulmonis  vel 

bronchiorum  efficit,  et  vel  distentionem  tollen¬ 
do,  effusioni  lethali  obstat,  vel  ejus  quantitate 
hanc  festinat*  Hae  omnes  effusiones,  vel  ple- 
raeque  eodem  tempore  existere  possunt,  et  illa 
in  bronchiorum  tubis  reperta,  colorem  et  cras¬ 
situdinem  diversam  exhibet,  nunc  puriformis, 
parte  tenuiore  absorpta,  vel  vi  aeris  siccante 
sublata,  (quod  De  Haen  asseverare  inducebat 
pus  in  sanguinis  circuitu  formari,)  nunc  lym¬ 
phae  coagulatae  similis  tubos  bronchiales  im¬ 
plens.  Haec  terminatio  a  praeeunte,  horroris 
absentia  et  signis  hydrothoracis  comitantibus, 
dignosci  potest. 


GANGRAENA. 

Quod  ad  hunc  finem  quidem  pertinet,  vix 
mihi  est  aliquid  dicere.  Nam  dubito  si  ea  un¬ 
quam  supervenit ;  si  adsit,  signis  propriis  cog¬ 
noscitur. 

Phthisis  saepe  pneumoniae  succedit,  praeser¬ 
tim  corpore  scrophula  tincto,  in  quo  adeo  fre¬ 
quentissime  accedit,  uti  eam  inter  terminationes 
hujus  morbi  habere  magis  lubet,  quam  vel  gan- 

graenam,  vel  scirrhum,  ut  nonnullis  medicis  vi¬ 
sum  est. 


SECTIO  CADAVERUM. 

Nihil  in  pectoris  cavo  continetur  quod  vim 
morbi  effugit ;  ad  cerebrum  usque  quidem  ten¬ 
dit,  sed  pulmones  inflammatione  praecipue  oc¬ 
cupati,  multas  species  notabiles  praestant,  nunc 
floridi,  nunc  coerulei,  saepe  coloris  caryophylli 
sunt ;  sanguinis  vel  lymphae  in  eorum  substan¬ 
tia  effusiones  inveniuntur,  aliquando  jecinori  si¬ 
miles,  duri,  compressi,  et  interdum,  ut  habitu 
in  strumoso,  abscessibus  exiguis  pleni  sunt  ; 
Dr  Baillie  substantiam  circum  hos  non  es¬ 
se  tam  firmam  ut  aliis  in  exemplis  ait.  Alio 
tempore,  unus  tantum  permagnus  pulmonis  lo¬ 
cum  occupat.  Seri  collectiones  etiam  eorum 
in  substantia,  in  cavis  pericardii,,  bronchiorum 
pectorisque  deprehenduntur ;  hoc  saepe  in  flui¬ 
dum  puriforme  convertitur,  in  cavo  bronchio¬ 
rum  praesertim ;  quae  etiam  lympha  indurata 
interdum  oblinit,  interdum  complet.  Pleura 
inflammata,  spissata,  opaca  conspicitur,  et  multis 

in  locis  lympha  obducta,  qua  adhaesiones  for¬ 
mantur. 


CAUSAE 

Hujus  morbi  fere  dividuntur,  in  eas  quae 
corpus  ad  morbum  proclive  efficiunt,  et  in  eas 
quae  in  corpore  ita  proclivi  eum  concitant. 

CAUSAE  PRAEDISPONENTES. 

Hae  iterum  in  naturales ,  vel  quae  in  utero  par¬ 
tae  sunt,  et  in  corpore  ex  partu  existunt,  ut  tem¬ 
peramentum  sanguineum,  habitus  strumosus, 
atque  in  jpraeter-naturales ,  vel  quae  per  decur¬ 
sum  vitae  comparatae  sunt,  dividi  possunt ;  ut 
aetas  certa,  pectus  angustum,  accessus  priores, 
plethora  et  intemperantia.  Aetas  inter  vigesi¬ 
mum  quintum  et  quinquagesimum  annum  huic 
morbo  magnopere  favere  videretur ;  corpus  e- 
nim  hoc  tempore  vitae  ad  inflammationem  ma¬ 
gis  proclive  est  :  necnon  causis  excitantibus 
magis  objectum,  et  praeterea,  ejus  accessus  fre- 
quentiores  sunt,  quanquam  Dr  Cullen  mor¬ 
bum  saepius  inter  quadragesimum  quintum  ac 

sexagesimum  annum  infestare  putavit,  propte- 
rea  quod  hoc  tempore  plethora  venosa  superve¬ 
nit,  et  morbo  proclivitatem  praebet.  Angus¬ 
tia  pectoris  pulmonum  dilatationem,  et  liberum 
sanguinis  per  eos  transitum  impediens,  conges¬ 
tioni  favet;  qua  eorum  irritabilitas,  etiamque 
corporis  plenitudo  augentur.  Accessus  priores 
praeterea  hanc  pulmonum  irritabilitatem  au¬ 
gendo,  etiam  vires  eorum  et  cohaesionem  mi- 

o  7 

nuendo,  ad  hanc  affectum  praedisponunt,  ideo- 
que  inflammationi  obnoxiores  reddunt.  Ex  ple¬ 
thora  et  intemperantia  effectus  orientes  satis  in¬ 
tellectum  iri,  ex  illis  de  causis  praeeuntibus 
dictis,  nobis  persuadetur. 

CAUSAE  EXCITANTES. 

Has  iterum  in  illas  pulmonibus  proprias,  et 
in  eas  quae  pulmones  per  medium  reliqui  cor¬ 
poris  afficiunt,  dividerem.  Ad  caput  primum 
exercitatio  nimia  pulmonum  canendo,  claman¬ 
do,  loquendo,  vel  instrumenta  musica  inflando, 
atque  varii  vapores  acres,  veluti  acidorum  mi¬ 
neralium,  oxidorum  metallicorum,  etiam  ali¬ 
quorum  gasium,  referendi  sunt.  Caput  secun- 

dum,  frigus  corpori  admotum,  magis  cum  hu¬ 
more  conjunctum,  subitas  et  frequentes  muta¬ 
tiones  temperiei,  quae  fluida  intus  propellunt, 
ideoque  halitum  cutis  et  evacuationes  consuetas 
imminuunt,  aut  ex  toto  supprimunt,  complec¬ 
titur  ;  quo  fit,  ut  morbus  hieme  vereque  fre- 
quentior  invadit.  Praeterea,  omnia  quae  pleni¬ 
tudinem  corporis,  vel  sanguinis  impetum  au¬ 
gent,  sicut  exanthemata  repulsa,  praecipue  ru- 
beola  et  scarlatina,  omnes  exercitationes  cor¬ 
poris  vehementes,  injuriae  thoraci  vel  spinae 
illatae,  ut  caries  vertebrarum,  necnon  pathema- 
ta  mentis,  ut  iracundia  vehemens,  hunc  mor¬ 
bum  excitare  possunt. 


DIAGNOSIS. 

Pneumonia  cum  inflammatione  aliorum  tho¬ 
racis  viscerum  confundi  potest ;  sed  quia  diag¬ 
nosis  eorum  nulli  consilio  utili  inservit,  quippe 
quae  omnes  eundem  medendi  modum  postu¬ 
lant,  igitur  ad  horum  morborum  diagnosin  quam 
magis  nostra  scire  refert,  nempe  hepatitidis, 
pleurodynes,  catarrhi  pergemus.  In  hepatiti- 

de,  tensio  hypochondrii  dextri  est,  cum  dolore 
qui  pressu  augetur,  saepe  ad  claviculam  atque 
summum  humeri  tendens  ;  tussis  sicca  minus- 
que  molesta  est,  cum  vomitu  et  singultu  5  decu¬ 
bitus  in  latus  affectum  facilior,  dum  in  pneumo¬ 
nia  difficilior  est.  In  pleurodyne  dolor  pressu 
augetur ;  cursum  musculorum  sequitur,  atque 
cum  eo  articulorum  alternat,  quod  non  fit  in 
pneumonia.  In  catarrho,  sensus  angustiae  et 
ardoris  in  summo  pectore  adest,  sed  non  ut  in 
pneumonia,  sub  inspiratione  auctus  ;  est  etiam 
dolor  in  fronte  obtusus,  atque  secretio  muci  ex 
naribus  aucta. 


/  ^ 

PROGNOSIS. 

Utcunque  nos  oportet  prognosin  in  morbis 
acutis  instituentes  curam  adhibere;  in  nullis 
prae  pneumonia  hac  opus  est,  morbo  recurrere 
tam  proclivi,  atque  in  ejus  recidiva  tam  vehe- 
mente,  quod  semper  in  memoria  tenendum  est. 
Ad  haec,  consilium  medendi  ex  pyrexiae  seve¬ 
ritate,  spirandi  difficultate,  tussis  vehementia 
et  dolore  eum  comitante  pendebit.  Cum  haec 

gravia  sunt  magnum  periculum  semper  metu¬ 
endum  est.  Ex  his  omnibus  functio  respira¬ 
tionis  maximam  attentionem  sibi  vindicat.  Si 
tussim  quamvis  gravem  sputa  comitentur,  si  do¬ 
lor  obtusus,  fixus  sit,  et  respirationem  non  mul¬ 
tum  impediat,  cumque  haec  haud  difficile  aut  si¬ 
ne  labore,  aegro  in  latus  vel  dorsum  recumbente, 
perficiatur,  et  si  febris  lenis  sit,  exitum  faustum 
sperare  liceat ;  sed  magis  cum  hebdomada  in 
prima  sudor  calidus  per  totum  corpus  erumpit, 
aut  ulla  ex  evacuationibus  jam  enumeratis  acci¬ 
dit,  cum  doloris,  tussis  et  febris  remissione  ;  vel 
si  sputa  liberiora,  spissiora  facta,  colorem  albes¬ 
centem,  subflavum,  aut  subviridem  induant,  et 
sanguine  tingantur  :  Haec  per  se  ad  morbum 
solvendum  sufficere  putantur 

Cumque  contra,  hic  finis  ultra  hebdomadam 
primam  protrahitur,  atque  pyrexia  non  reme¬ 
diis  adhibitis  cedit,  sed  ingravescit ;  tussis  ma¬ 
gis  molesta  et  dolens  fit ;  sputa  subito  suppressa, 
aut  coloris  sunt  nigricantis  ;  vel  si  dolor  ex  ob¬ 
tuso  ad  acutum  mutaret,  vel  ex  latere  alio  ad 

alterum  migret  vel  subito  cedat,  pauxillum  spei 
morbum  curandi  restat.  Discessus  doloris  su¬ 
bitus,  cum  horroribus,  majoreque  spirandi  dif¬ 
ficultate,  (quasi  pondere  ingente  aeger  labora¬ 
ret,)  et  sensu  quoque  gravitatis  affecta  in  parte, 
prognosin  maxime  infaustam  praebet,  propte- 
rea  quod  effusionem  vel  suppurationem  factam 
indicat,  atque  ubi  his  delirium  et  orthopnoea, 
cum  sequelis  suis  accedunt,  de  aegro  actum  est. 


MODUS  MEDENDI. 

Nimn  in  morbo  tam  vehemente,  cuique  tam 
multi  obnoxii  sunt,  curando  felicius  est,  quam 
quod  discrepantia  opinionum  quae  de  oiigine 
ejus  sedeque  praevaluerunt,  non,  ut  alus  in  mor¬ 
bis,  modum  medendi  afficere  potuit.  Quamvis 
medici  quod  ad  res  ad  hunc  morbum  curandum 
aptissimas  consentiant,  non  aeque  apud  eosdem 
de  modo  has  administrandi  convenit ;  sed  prius¬ 
quam  hanc  rei  partem  aggrediar,  considerandae 
sunt  indicationes  medelae.  Has  esse  tres  cie- 
do;  primo,  actionem  cordis  et  arteriarum  auctam 
minuere  ;  secundo,  sputum  promovere ;  tertio, 

irritationes  peculiares  tollere.  Prima  indicatio 
detractione  sanguinis,  purgantibus,  vesicantibus 
et  diluentibus  expletur. 

De  modo  sanguinis  mittendi  inter  medicos 
non  constat.  Quidam  ne  debilitatem  inferant 
timentes,  stimulo  aut  pabulo  vitae,  ut  dicunt, 
sublato,  parvulas  detractiones  repetitas  laudant ; 
dum  alii,  inter  quos  medicos  celeberrimos,  nem¬ 
pe  Sydeni-iamum,  Boerhaavum,  Pringlium, 
Cleghornium,  Gullenum,  atque  Gregorium, 
invenimus,  qui  violentiam  morbi  atque  munus 
insigne  organi  affecti  probe  conspicientes,  et 
quibus  morbos  vehementes  tantum  remediis  ve¬ 
hementibus  posse  superari  perspectum  fuit,  (eo 
quidem  gravioribus  quo  gravior  morbus  est,) 
copiosam  sanguinis  detractionem  praecipiunt. 

In  hoc  morbo  mihi  videtur  nobis  plus  a  debi¬ 
litate  excitatione  vehemente  inducta  metuen¬ 
dum  esse,  quam  curatio  inefficax  potius  augere, 
quam  arcere  proclivis  est.  Hac  excitatione  omnia 
corporis  viscera  turbantur,  et  ad  sua  munera 
peragenda  imparia  fiunt.  Rebus  sic  existenti- 
bus,  nulla  stimulantia  aut  aromatica,  utcunque 
valida,  labentes  vitae  vires  revocare,  aut  reficere 

possunt;  ventriculus  enim,  secretionum  officina, 
semper  ea  retinere  nequit ;  vel  si  retineat,  muta¬ 
tiones  idoneas  minime  efficere  valet ;  vim  cor¬ 
dis  ergo  debilem  non  stimulant.  Quam  dissi¬ 
milis  est  debilitas  ex  sanguine  magna  copia  de¬ 
tracto  orta  !  Hic  ventriculi  nulla  vitia  organica 
existunt ;  vitae  vires  tantum  imminutae  sunt, 
aut  si  pro  brevi  tempore  suspensae,  ullus  stimu¬ 
lus  eas  colligere  aut  restituere  potest.  Et  quo¬ 
niam  in  hoc  morbo  natura  parum,  et  ars  omnia 
efficere  potest,  ita  plurimum  interest  ut  haec 
non  timide  exerceatur. 

Quod  ad  sanguinis  quantitatem  primo  mit¬ 
tendam,  et  curationi  necessariam,  nihil  certe  a 
priori  institui  potest.  Haec  ex  diversis  rebus 
pendere  oportet,  ut  juventute,  viribus,  habitu¬ 
que  aegri ;  violentia  accessus  et  morbi  duratio- 
ne.  Una  copiosa  et  interdum  modica  detrac¬ 
tio,  recente  morbo,  ad  hunc  tollendum  sufficiat. 
Etiam  saepe  ex  idiosyncrasici  pendet :  quidam 
enim  magnam  detractionem  facile  ferunt ;  dum 
alii,  paucis  unciis  detractis,  animi  deliquio  ob¬ 
noxii  sunt;  magis  tamen  pleni,  qui,  dum  detrac¬ 
tionem  primam  tam  male  ferre  inveniuntur. 

posteriores  melius  tolerant.  Sanguis  quoque 
prout  aegri  huic  evacuationi  consueti  fuerint, 
mittendus  est :  periodicis  evacuationibus  assue¬ 
facti,  non  tantum  sanguinis  detractionem  me¬ 
lius  ferunt,  sed  etiam  illis  majore  copia  detra¬ 
henda  opus  est :  nec  minus  ex  situ  aegri  inter 
hoc  perficiendum,  quam  ex  modo  quo  sanguis 
fluit,  pendet. 

Sanguis  pleno  rivo  detractus,  deliquium  ani¬ 
mi  nimis  cito  inducere  tendit ;  quod  semper  evi¬ 
tari  debet :  aegro  vero  supino,  hoc  incommo¬ 
dum  praecaveri,  necnon  pleniorem  evacuatio¬ 
nem  magisque  subitaneam  efficere,  mihi  videtur; 
res  quae  in  hoc  morbo  curando  magnopere  re¬ 
ferunt.  Hic  modus  robustis,  plenioribus  et 
morbis  vehementibus,  ob  vires  et  juventutem 
aegri  periculosis  verisimile  evasuris,  magis  pro¬ 
desse  videtur.  Aegro  hunc  situm  servante,  san¬ 
guinem  fere  semper  usque  ad  deliquium  mitte¬ 
bam  ;  quamvis  signa  molesta,  sanguine  jam  flu¬ 
ente,  leviora  fiebant,  sed  magis  cum  reditum  eo¬ 
rum  metuendi  locus  fuit. 

Animi  deliquium  evacuatione  idonea  induc¬ 
tum,  seriem  morbi  solvere  adeo  valet,  ut  in  habi- 

tu  vel  mollissimo  hanc  non  inducere  dubitarem. 
Nam,  me  judice,  hoc  non  plus  noxae  alii  quam 
alteri  infert.  Hoc  modo  interdum  resolutio¬ 
nem,  in  accessionibus  manifeste  gravibus,  me  ex¬ 
pediisse  credo.  Haec  tamen  non  est  saepe  exs¬ 
pectanda  ;  nam  fere  ex  prima  venaesectione,  ut¬ 
cunque  copiosa,  brevem  morbi  remissionem  tan¬ 
tum  obtinemus  ;  et  signa  priora  adhuc  gravi¬ 
ora  fiunt,  et  saepe  mirum  in  modum  cito  re¬ 
deunt  :  hoc  facto,  statim  venaesectionem  repe¬ 
tere  debemus,  iterumque  eodem  die,  si  vehemen¬ 
tia  morbi  urget,  et  vires  aegri  sinunt.  Ad  hoc 
statuendum,  et  annon  in  morbo  provecto  san¬ 
guinem  mittere  liceat,  summo  judicio  medici 
opus  est. 

A  plerisque  crusta  in  superficie  sanguinis  mis¬ 
si  optimum  signum  habetur.  Sed  quia  haec 
non  semper  phlegmasiis,  atque  interdum  morbis 
debilitatis,  adsit ;  praeterea,  cum  a  modo  sangui¬ 
nem  detrahendi,  anni  tempestate,  vasis  figu¬ 
ra  in  quod  fluit,  afficiatur,  haud  multum  ei  fi¬ 
dendum  est.  Alii  proportione  crassamenti  ad 
serum,  sanguine  quiescente,  judicant ;  eaque 
quantitatem  ac  detractionem  ulteriorem  bene 

temperant :  fortasse  ex  toto  huic  minime  objici 
potest.  Quod  ad  commodum  morbo  provecto 
sanguinem  detrahendi  attinet,  missionem  hujus 
aegro  post  quartum  quintumve  diem  non  posse 
prodesse,  inter  medicos  convenire  credimus* 
Professor  noster  eruditissimus  Gregorius  ait, 
aegrum  nunquam  morti  secubuisse,  ad  quem  cu¬ 
randum  ipse,  tertio  morbi  die,  arcessitus  fuerat. 

Raro  necesse  erit  secundam  vel  detractionem 
tertiam  usque  ad  deliquium  perficere,  nisi  ubi 
signa  sunt  gravia,  aeger  juvenis,  et  multum  tem¬ 
poris  ab  ultima  detractione  praeterierit  :  sed 
ubi  sanguis  iterum  detractus,  sputa  verisimile 
imminuet  vel  supprimet,  hirudines,  cucurbitulas 
et  vesicatoria,  admovere  praestabit.  Si  detrac¬ 
tione  sputum  tollitur,  quod  interdum,  illa  in 
morbi  provecto  stadio  peracta,  evenit $  hoc,  me 
judice,  effusioni  factae  et  orienti  ex  irritabilitate 
vasorum  pulmonum  imminuta,  potius  quam  ex 
ulla  debilitate  virium  expectorantium,  ut  puta¬ 
batur,  tribuendum  est.  Ergo  stimulantia,  ut 
ammoniam,  aetherem,  alcohol,  camphoram,  ex¬ 
hibere  opus  est.  Spiritus  terebinthinae,  primo 
in  dose  drachmae  unius,  et  postea  guttarum  tri- 

ginta,  quaque  semihora  adhibitus,  in  his  exem¬ 
plis  optime  convenire  videretur.  Actione  cor¬ 
dis  et  arteriarum  sanguine  misso  redacta,  hiru¬ 
dines  et  cucurbitulae  cum  ferro  thoraci  appli¬ 
catae,  multo  auxilio  sunt ;  praesertim  cum  san¬ 
guis  aliter  detractus  noceret.  Cucurbitulae  si¬ 
ne  ferro  etiam  aliquando  admoveri  possunt.  Di¬ 
gitalis  propter  modum  quo  cor  arteriasque  affi¬ 
cit,  multo  cum  commodo  usurpatur  ‘9  sed  num 
tempore  non  idoneo  exhibita,  an  praeparatio 
male  confecta  fuerat,  effectum  exoptatum  non 
semper  induxit :  tamen  in  multis  exemplis  eam 
necessitatem  sanguinem  mittendi  tollere  vidi ; 
et  si  actio  ejus  semper  eadem  esset,  auxilium  in 
hoc  morbo  efficacissimum  fieret.  Illa  fere  in 
quantitate  guttarum  decem,  ter  quaterve,  vel 
saepius  indies,  si  non  ventriculum  aut  intestina 
moveat,  praecipitur  *,  maxime  morbo  in  aetate 
provecta  adoriente,  atque  temperamento  leuco- 
phlegmatico,  idonea  videretur. 

Epispastica  parti  dolenti  et  protinus  post  pri¬ 
mam  sanguinis  detractionem  admota,  in  hoc 


*  Audi  Praelectiones  Doctoris  Home  de  Materia  Medica. 


DE  PNEUMONIA. 


25 


morbo  maxime  utilia  sunt ;  atque  alicui  thoracis 
parti,  quoties  lateris  dolor  et  spirandi  difficultas 
usum  eorum  indicant,  postea  imponenda  sunt ; 
aut  pectoris  fricatio  cum  unguento  ex  tartratis 
antimonii  una  parte,  et  axungiae  quatuor  parti¬ 
bus  ;  aut  ratione  majore,  si  haec  non  respon¬ 
deat,  composito,  minori  esset  incommodo,  et  ef¬ 
fectus  pariter  efficaces  induceret. 

Quod  ad  purgantium  usum  in  hoc  morbo,  o- 
piniones  diversae  prolatae  sunt.  Quidam  alvi 
profluvium  sub  morbi  initio  raro  prodesse  ob¬ 
servantes,  illa  rejiciunt  Nihilominus  ea  non 
penitus  negligenda  esse  puto,  quippe  quae  intra 
primos  quinque  vel  sex  dies  modice  adhibita, 
corporis  plenitudinem  atque  abdominis  tensio¬ 
nem  minuant.  Enemata  emollientia  pro  re  na¬ 
ta,  in  cursu  hujus  morbi  non  omittenda  sunt. 
Fortasse  solutio  supertartratis  potassae  libere 
pro  diluente  adhibita,  semper  erit  aegro  gratis¬ 
sima,  et  effectus  cum  laxantes  tum  diluentes 
praebebit ;  et  purgantia,  quae,  morbo  provecto, 
non  tam  idonea  videntur,  nam  evacuatio  mini¬ 
ma  sputa  supprimat,  minus  necessaria  reddet. 

Etsi  hic  morbus  sudationibus  spontaneis  ali- 

quando  cedat,  et  promovere  has  liceat,  ubi  tuto 
fieri  potest,  non  tamen  arte  easdem  tam  bene 
concitare  possumus  *,  propterea  quod  medica¬ 
menta  quae  sudores  movent  nimis  sunt  stimu¬ 
lantia,  ideoque  stadiis  hujus  morbi  primis  parum 
idonea  inveniuntur.  Inter  ea  adhibenda,  re¬ 
missione  durante,  summa  attentione  opus  est. 
Si  sudor  viscidus,  vel  per  totum  corpus  non  dif¬ 
fusus,  spirandique  dithcultas  adhuc  manent,  su¬ 
dor  minime  excitandus  est. 

Quod  ad  emeticorum  usum  in  hoc  morbo  at¬ 
tinet,  ea  nocere  inter  omnes  convenit,  et  nun¬ 
quam  hodie  usurpantur;  sed  etiamsi  emetica 
ad  vomitum  plenum  ciendum  non  adhibeantur, 
parvulis  dosibus,  consilio  insigni,  nempe  sputa 
promovendi  inserviunt;  sed  haec  ad  indicatio¬ 
nem  secundam  magis  pertinent. 

SECUNDA  INDICATIO. 

De  prima  ac  praecipua  indicatione,  quaeque 
caeteras  omnes  tantum  promovet,  tam  fuse  lo¬ 
cuti  sumus,  ut  illa  de  secunda  fere  praeoccupavi¬ 
mus  ;  vix  ergo  nobis  aliquid  dicere  restat,  quam 
ut  medicamenta  solito  adhibita  referamus.  Inter 

haec  diluentia  eminent,  et  quamvis  ad  curatio¬ 
nem  perficiendam  summi  sunt  momenti,  tamen 
ob  proclivitatem  suam,  ut  putatur,  ad  corporis 
plenitudinem  augendum,  et  ventriculum  disten¬ 
dendum,  qui  diaphragmatis  descensum  impe¬ 
dit,  ideoque  respirationem  difficilem  reddit,  his 
a  quibusdam  medicis  objicitur.  Solutio  super- 
tartritis  potassae,  quippe  quae  ventriculum  re¬ 
nesque  leniter  stimulat,  ab  his  incommodis  prae¬ 
cavere  videretur :  ac  quandocunque  opus  est 
potum  aegri  mutare,  quod  pro  re  nata  fieri  opor¬ 
tet,  huic  consilio  nitras  potassae  optime  respon¬ 
det. 

Diluentia  quae  solito  usurpantur  sunt  decoc¬ 
ta  hordei,  avenae,  lini,  tosti  panis,  vel  glycyr- 
rhizae,  aut  succo  limonis  acidulatae,  aut  nitratae 
potassae  mistae.  Solutio  succi  limonis  debilis  ae¬ 
gro  saepe  gratissima  est.  Decoctum  lini  his 
omnibus  viribus  praepollet  fluida  diluendi,  glot- 
tidem  ac  tracheam  ab  acrimonia  muci  defenden¬ 
di,  et  ergo  tussi  summo  est  levamini.  Eadem 
causa,  et  ad  sputum  promovendum,  alia  demul¬ 
centia,  emollientia,  ac  expectorantia  adhibita 
sunt  5  ut  misturae  mucilaginosae,  oleosae,  scii- 

Ia  maritima,  carbonas  ammoniae,  sevum  ceti. 
Sed  tartras  antimonii  in  parvulis  dosibus  adhi¬ 
bitus  vires  praestantissimas  exhibet ;  in  solutio¬ 
ne  nitratis  potassae  usurpari  potest. 

Aceti  et  aquae  calidae  vapores  per  os  in  pul¬ 
mones  recepti,  et  saepe  repetiti,  sputum  promo¬ 
vere  haud  parum  valent. 

Quod  ad  opii  usum  in  hoc  morbo,  inter  me¬ 
dicos  minime  convenit.  Quidam  hoc,  utpote 
prorsus  nocivum,  rejiciunt ;  dum  alii  idem  par¬ 
ce  exhibitum  jure  laudant.  Procul  dubio,  si  ini¬ 
tio  morbi  adhibitum  sit,  cum  vasa  sanguinea 
ita  distenduntur,  ut  vasa  absorbentia  premant, 
et  eorum  actionem  impediant,  maxime  nocebit, 
quia  omnia  stimulantia  haec  incommoda  augent. 
Sed  provectiore  morbo,  et  ubi  actio  cordis  arte- 
riarumque  imminuta  est,  et  munere  absorben¬ 
tium  restituta,  cumque  tussis  est  molestissima, 
et  ex  quantitate  et  acrimonia  muci  a  superficie 
bronchiorum  secreti  pendet,  opium  partitis  do¬ 
sibus  non  tantum  tuto,  verum  etiam  feliciter, 
adhibeatur. 

INDICATIO  TERTIA. 

Quoniam  salus  ac  valetudo  ab  aegro  postea 
fruenda,  ex  hac  indicatione  impleta  tantum  pen¬ 
dent,  hoc  consilio  irritationes  peculiares  tollen¬ 
dae  sunt,  et  regimen  idoneum  ad  curationem  per¬ 
ficiendam,  et  reditum  et  sequelas  morbi,  si  heri 
potest,  praecavendum,  praecipiendum  est.  Ju¬ 
niores  ab  eo  affecti,  accessibus  futuris,  catarrho, 
phthisi  pulmonali,  atque  seniores,  catarrho  sini- 
li,  et  peripneumoniae  nothae,  procliviores  fiunt. 
Haec  igitur  indicatio  summam  medici  attentio¬ 
nem  sibi  vindicat. 

Regimen  antiphlogisticum,  ad  curationem 
tam  necessarium,  stricte  observandum  est.  Sti¬ 
muli,  imprimis  caloris,  lucis,  soni,  quantum  ae¬ 
gri  ferre  possunt,  tollendi  sunt.  Hinc  aeger 
quam  minime  in  lecto  recumbere,  et  cum  hunc 

iniit,  paucis  stragulis  tegi,  et  situm  erectum  ser- 

\ 

vare,  debet.  Cubiculi  temperies  nunquam  gra¬ 
dum  Fahrenheitiani  sexagesimum  superare  opor¬ 
tet.  Ventilatio  libera,  et  usus  refrigerantium 
diluentium  copiosus,  stimulum  caloris  validissi¬ 
me  auferre  videntur,  omnia  quae  animum  com- 

movere  possunt  pulmonesque  laedere,  sedulo  e- 
vitanda  sunt ;  hinc  etiam  silentio  opus  est,  et 
omnia  etiam  quae  intestina  irritant  submoveri 
oportet. 

Quod  ad  aegri  diaetam  pertinet,  cibus  tenuis 
facilisque  concoctu  esse  debet ;  ut  farinacea  et 
juscula,  cumque  salus  nonnihil  restituta  sit,  car¬ 
nem  teneram  juniorum  animalium,  avium,  pis¬ 
cium  ;  atque  primum  quantitate  modica,  adeo 
ut  nunquam  ventriculo  oneri  esset,  sumere  li¬ 
ceat.  Ad  modum  vitae  priorem  paulatim  rede¬ 
undum  est,  et  exercitatio  viribus  semper  accom* 
modanda. 

Vinum  atque  similia  remedia  pro  habitu  ae¬ 
gri  priori,  et  proclivitate  sua  morbi  sequelis  af¬ 
fici,  concedenda  sunt.  Si  inter  convalescen- 

% 

dum,  signa  peripneumoniae  nothae  vel  catar- 
rhi  senilis  prodeunt,  vinum,  cinchonam,  acida 
mineralia,  aliaque  remedia,  quibus  vis  inest  ac¬ 
tionem  absorbentium  augendi  et  corpus  robo¬ 
randi,  adhibere  oportet. 

Causae  excitantes,  sed  praesertim  frigus,  se¬ 
dulo  evitandae  sunt.  Hoc  consilio  aegro  a  coe- 

SI 


li  vicissitudinibus,  ope  lanei  aliusque  vestitus 
calidi,  praecavendum  est. 

Pneumonia  aliquando  typho  supervenit ;  quo 
facto,  ad  diversum  medendi  modum,  scilicet 
illum  typho  idoneum,  cum  curatione  topica 
pneumoniae  accommodata,  confugere  oportet. 


FINIS. 

